ཟབ་ཏིག་དགོངས་པ་འདུས་པ་ལསཿ རྗེ་བཙུན་སྒྲོལ་མའི་ཡང་གསང་གི་སྒྲུབ་པ་ཨུཏྤ་ལའི་རྒྱ་ཅན་བཞུགསཿརྒྱལ་བ་ཀུན་གྱི་ཕྲིན་ལས་ཡུམཿ མྱུར་མ་དཔའ་མོར་ཕྱག་འཚལ་ལོཿའདི་ལ་སྤྲོས་པ་མི་དགོས་
ཏེཿ བརྗོད་མེད་བློ་འདས་ཨ་ཏིའི་ལུགསཿ རང་བྱུང་ཡེ་ཤེས་དཀྱིལ་འཁོར་རྫོགསཿ གསང་གསུམ་དོན་
གྱི་སྒྲུབ་པ་བྱཿ དེ་ལ་དང་པོ་སྦྱོར་བ་ནིཿ ན་མོཿ རྒྱལ་ཀུན་ཕྲིན་ལས་ངོ་བོ་ཉིདཿ སྒྲོལ་མ་ཡུམ་ལ་སྐྱབས་སུ་མཆིཿ འགྲོ་ཀུན་བྱང་ཆུབ་གནས་ཐོབ་ཕྱིརཿ བདག་གིས་རྗེ་བཙུན་སྒྲོལ་མ་བསྒྲུབཿ ཧཱུྃཿ གདོད་ནས་སྤྲོས་བྲལ་ཡུམ་གྱི་དབྱིངསཿ གཟུངས་འཛིན་བགེགས་ཀྱི་ཡུལ་ལས་འདསཿ རང་བྱུང་མི་ཕྱེད་རྡོ་རྗེ་གསུམཿ གདོད་ནས་ཡེ་སྲུང་ཆེན་པོར་ཤརཿ ངོ་བོ་ཀ་དག་ལྷུན་གྲུབ་ལཿ སྐུ་གསུམ་དབྱེར་མེད་སྒྱུ་འཕྲུལ་གྱིསཿ བཀོད་པའི་སྣང་སྲིད་ཐམས་ཅད་ཀུནཿ འོད་གསལ་སྟོང་པའི་དབྱིངས་སུ་དགཿ ཕྱི་ནང་འདོད་ཡོན་ཐམས་ཅད་ལཿ དེར་འཛིན་རྟོག་བྲལ་མཆོད་སྤྲིན་སྤྲོསཿ ཨོཾ་ཨཱཿཧཱུྃཿ གཉིས་པ་དངོས་གཞི་ནིཿ ཨཱཿ གསལ་སྟོང་མ་འགགས་ཡི་གེ་ཏཱཾཿ སྤྲོས་བསྡུ་འོད་ཀྱིས་ཁམས་གསུམ་ཞིངཿ ཆགས་བྲལ་པད་ཉི་ཟླ་གདན་ལཿ སེམས་ཉིད་མ་བཅོས་རྒྱལ་བའི་ཡུམཿ རྗེ་བཙུན་མྱུར་མ་དཔའ་མོ་ལྗངཿ ཞལ་གཅིག་ཞི་འཛུམ་སྒེག་པའི་ཉམསཿ ཕྱག་གཡས་མཆོག་སྦྱིན་ཕྱག་རྒྱ་མཛདཿ གཡོན་པས་དཀོན་མཆོག་གསུམ་མཚོན་རྒྱསཿ ཨུཏྤལ་ལ་གནས་ཚེ་བུམ་ནིཿ ཐུགས་ཀར་འཛིན་ཞིང་ཅུང་ཟད་འགྱིངཿ ཞབས་གཉིས་རྟ་བབས་སྐྱིལ་ཀྲུང་བཞུགསཿ ཟླ་བ་རྒྱས་པའི་རྒྱབ་ཡོལ་ཅནཿ དར་དང་རིན་ཆེན་དུ་མས་བརྒྱནཿ རིགས་བདག་སྣང་བ་མཐའ་ཡས་བཞུགསཿ ཐུགས་ཀར་ཟླ་སྟེང་ཏཱཾཿཡིག་ལསཿ ཡི་གེ་བཅུ་པའི་སྔགས་ཀྱིས་བསྐོརཿཐུགས་སྲོག་གནས་གསུམ་ཡི་གེ་ལསཿ འོད་འཕྲོས་ཕྱོགས་བཅུའི་རྒྱལ་བ་དངཿ ཁྱད་པར་པོ་ཊ་ལ་གནས་ནསཿ རང་འདྲ་སྤྱན་དྲངས་དབྱེར་མེད་བསྟིམསཿ དམ་ཡེ་རིག་སྟོང་འདུ་འབྲལ་མེདཿ རོ་མཉམ་དག་པའི་བརྡ་ཕྱག་འཚལཿ ཡུལ་དྲུག་རང་གྲོལ་མཆོད་སྤྲིན་འབུལཿཡོན་ཏན་ལྷུན་རྫོགས་ཆེན་པོར་བསྟོདཿ སྣང་བ་ཞེན་མེད་སྒྲོལ་མའི་སྐུཿ གྲགས་སྟོང་སྐྱེ་མེད་ཡི་གེ་བཅུཿ དྲན་རྟོག་རང་གྲོལ་འོད་གསལ་ཐུགསཿ གདོད་ནས་དཀྱིལ་འཁོར་གསུམ་དུ་ཤརཿ
སྔགས་ནིཿ ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱཿ དེ་ནས་འོད་ཟེར་སྤྲོ་བསྡུ་ནིཿ གཞི་སྣང་རང་གྲོལ་རྒྱལ་ཀུན་མཆོདཿ གཟུང་འཛིན་བཅིང་བའི་འགྲོ་ཁམས་སྦྱངཿ འཁོར་འདས་རོ་མཉམ་ཆེན་པོ་ལཿ འབད་མེད་ལྷུན་གྲུབ་དངོས་གྲུབ་ཐོབཿ ཡིག་བཅུ་
ཅི་འགྲུབ་བཟླཿ རང་བཞིན་འབད་རྩོལ་མེད་པ་ཡིཿ འོད་གསལ་ངང་ལ་མཉམ་པར་བཞགཿ རྗེས་ཐོབ་སྣང་གྲགས་རིག་གསུམ་ཀུནཿ རྨི་ལམ་སྒྱུ་མ་ལྟ་བུར་སྦྱངཿ རེ་དོགས་གཉིས་འཛིན་སྦུབ་ལས་འདསཿ བཟང་ངན་རོ་སྙོམས་བརྟུལ་ཞུགས་སྤྱོདཿ ཀུན་བཏགས་རྟགས་མཚན་སྒྱུ་མ་སྟེཿ རོ་མཉམ་གདེང་ཐོབ་དངོས་གྲུབ་ཐོབཿ ས་མ་ཡཱཿ རྒྱ་རྒྱ་རྒྱཿ རྗེས་སུ་ཚོགས་ཀྱི་མཆོད་པ་ནིཿ ཤ་ཆང་ལོངས་སྤྱོད་
འབྱོར་ཚད་བཤམསཿ ཨོཾ་ཨཱཿཧཱུྃཿ བདེ་སྐྱོང་ཆོས་དབྱིངས་ཀ་པཱའི་སྣོདཿ འདོད་འབྱུང་རིན་ཆེན་ལོངས་སྤྱོད་འཁྲིགསཿ སྐུ་གསུམ་རྒྱལ་བའི་ཞིང་ཁམས་རྣམསཿ ཡོངས་ཁྱབ་ནམ་མཁའ་མཛོད་དུ་གྱུརཿ སྲས་བཅས་རྒྱལ་བའི་ངོ་བོ་ཉིདཿ རྒྱལ་ཡུམ་སྒྲོལ་མ་ཚོགས་ལ་གཤེགསཿ སྣང་སྲིད་རྣམ་དག་མཆོད་པ་འབུལཿ མེད་སྣང་འཁྲུལ་བའི་ཉེས་པ་བཤགསཿ སྡུག་བསྔལ་བདེ་བ་ཆེན་པོར་སྒྲོལཿ མཐའ་གཉིས་དབུ་མའི་དབྱིངས་སུ་སྦྱོརཿ ཨ་ལ་ལ་ཧོ་དམ་ཚིག་རྫསཿ སངས་རྒྱས་དངོས་གྲུབ་བཅུད་དུ་འཁྱིལཿ འོད་གསལ་གཉུག་མའི་ཁམས་སད་ཕྱིརཿ དགའ་སྟོན་སྒྱུ་མའི་ཚོགས་ལ་རོལཿ ཡེ་ཤེས་རང་རྩལ་ལྷག་མའི་མགྲོནཿ ཟག་མེད་གཏོར་མས་མཉེས་ཤིང་ཚིམཿ འབད་མེད་བསོད་ནམས་ཚོགས་ལ་བསྲེཿ འབྲས་བུ་ཡེ་ཤེས་ལྷུན་གྲུབ་ཤོགཿ ཧཱུྃཿ སྟོང་ཉིད་དཔའ་བོ་དབྱིངས་ ནས་བཞེངསཿ འཇིགས་བརྒྱད་འཁོར་བའི་འཁྲུལ་སྣང་རྣམསཿ ཡུལ་མེད་ཟང་ཐལ་ཆེན་པོའི་གཤིསཿ རྒྱུ་འབྲས་འདས་པར་རུ་བཟློག་ཅིགཿ དུས་གསུམ་ཀ་དག་མཉམ་ཉིད་དུཿ ཡུམ་ལྔའི་རང་རྩལ་རྒྱུ་འབྲས་ཀྱིཿ སྤྱན་སྔར་ཁས་བླངས་དམ་བཅས་པའིཿ དྲེགས་པའི་སྡེ་ཚོགས་གཏོར་མ་ལོངསཿ ལས་བཞི་ལྷུན་གྲུབ་རང་ཞལ་སྟོནཿ བསིལ་ལྡན་ལྗོངས་ཞེས་སྔགས་ཀྱི་གྲོངཿ བདེ་མཆོག་འཁོར་ལོའི་རྣལ་འབྱོར་མཿ གཟུང་འཛིན་རང་གྲོལ་གཏོར་མས་བསྐངསཿ ལོག་འདྲེན་བར་ཆད་རྐྱེན་སྣང་སོལཿ གཉིས་མེད་རིག་པའི་གཏོར་སྣོད་དུཿ གཉིས་འཛིན་འཁོར་བའི་དགྲ་གདོན་བྲུབཿ དགེ་རྩ་གཉིས་སྣང་འགྲོ་ལ་བསྔོཿ ཚེ་འདིར་འབད་མེད་ལྷུན་གྲུབ་པརཿ ཀུན་བཟང་གདོད་མའི་གཞིར་གྲོལ་ཤོགཿ ཀུན་ཀྱང་གཉུག་མའི་རང་ཞལ་མཐོངཿ གནས་སྐབས་དགེ་ལེགས་ཤིས་པའི་ཆརཿ འཕོ་མེད་དོན་གྱི་ཞིང་སར་དབབཿ སྐུ་གསུམ་ལྷུན་གྲུབ་ལོ་འབྲས་སྨིནཿ རོ་མཉམ་དཔལ་གྱིས་འཚོ་བར་ཤོགཿ རྒྱལ་བ་ཀུན་གྱི་ཕྲིན་ལས་ཡུམཿ ཁྱོད་ཞལ་ཟླ་བ་དྲན་པའི་མོདཿ འཇིགས་བརྒྱད་མུན་པ་སེལ་མཛད་པའིཿ སྒྲོལ་མ་ཡུམ་གྱིས་བཀྲ་ཤིས་ཤོགཿ ཕྱི་ནང་དཀོན་མཆོག་འདུས་པའི་ཞལཿ རྒྱལ་ཀུན་གསང་བ་གསུམ་གྱི་ངངཿ དོན་ལ་ཤེས་རབ་ཕ་རོལ་ཕྱིནཿ བརྗོད་མེད་དོན་རྟོགས་བཀྲ་ཤིས་ཤོགཿ བདག་གི་མྱུར་ལམ་ཉམས་ལེན་མཐུསཿ ཚེ་འདིའམ་ནི་བར་དོ་རུཿ རྒྱལ་ཡུམ་སྒྲོལ་མ་ཉིད་དང་མཇལཿ སྐུ་གསུམ་འབྲས་བུ་མངོན་གྱུར་ཤོགཿ གང་ཞིག་བདག་ལ་ཕན་བྱེད་དངཿ གནོད་པའི་བསམ་སྦྱོར་དག་ཀྱང་རུངཿ བདག་གི་མཚན་ཐོས་ཙམ་གྱིས་ནིཿ བྱང་ཆུབ་ལམ་ལ་འགོད་ནུས་ཤོགཿ སྣང་བ་འོད་གསལ་སྒྱུ་མའི་སྐུཿ དམིགས་མེད་ཀ་ནས་དག་པར་ཨཿ སླར་ཡང་སྣང་གྲགས་རིག་གསུམ་ཀུནཿ ཟུང་འཇུག་སྒྱུ་འཕྲུལ་དྲྭ་བར་ལྡངཿ དེ་ལྟར་སྒྲོལ་མའི་ཡང་གསང་གིཿ སྒྲུབ་པ་ཨུཏྤལ་རྒྱ་ཅན་འདིཿ ཉམས་སུ་ལེན་པའི་གང་ཟག་རྣམསཿ འཕྲལ་དུ་འཇིགས་བརྒྱད་གཡུལ་ལ་དཔའཿ ཡུན་གྱིས་རང་རིག་རྣལ་འབྱོར་མའིཿ མི་ཕྱེད་གསང་གསུམ་ཁོང་སད་ནསཿའཁོར་འདས་རོ་མཉམ་ཆེན་པོར་སྟོངཿ ཆོས་བཞིན་སྤྱོད་པ་མ་སྨིན་པའིཿ ཆོས་བརྒྱད་མཁན་པོར་ཨ་ཐམ་རྒྱཿ བཀའ་
འདི་དཔལ་ལྡན་ལྷ་མོ་དངཿ དུད་སོལ་མ་དང་བདུད་རྩིའི་བདགཿ སྣང་སྲིད་མ་མོས་བྱ་ར་གྱིསཿ མ་
འོངས་ཤིན་ཏུ་སྙིགས་མའི་དུསཿ ལས་ཅན་གཅིག་དང་འཕྲད་ནས་སུཿ བསྟན་དང་འགྲོ་བའི་དཔལ་དུ་
ཤོགཿ ས་མ་ཡཿ རྒྱ་རྒྱ་རྒྱཿ གཏེར་རྒྱཿ སྦས་རྒྱཿ གཏད་རྒྱཿ གུ་ཧྱཿ བརྡ་ཐིམཿ ཞེས་སྨོན་ལམ་ལས་ཀྱིས་
འབྲེལ་བའི་བླ་མ་སྤྲོས་བྲལ་གྱིས་ལྷ་རེག་དཀར་པོ་བཅས་བསྐུར་ངོར་ཨོ་རྒྱན་ཕྲིན་ལས་གླིང་པས་དག་པར་
ཕབ་པའི་ཡི་གེ་པ་ནི་འོད་ཟེར་བསྟན་འཛིན་བཟང་པོས་བགྱིས་པའོ།། སརྦ་མངྒ་ལཾ།